คุมวิเคราะห์หุ้นพื้นฐาน-เทคนิค
สมาคมฯเปิดร่างละเอียดยิบฝ่ายวิจัยต้องไม่ถูกแทรกแซง
11 เม.ย. 2555

สมาคมฯเปิดร่างละเอียดยิบฝ่ายวิจัยต้องไม่ถูกแทรกแซง
สมาคมนักวิเคราะห์ คลอดร่างเกณฑ์การจัดทำบทวิเคราะห์หุ้น ด้านพื้นฐานเทคนิค การจัดโครงสร้างฝ่ายให้มีอิสระ
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ เปิดเผยว่า สมาคมฯ ได้ร่างหลักเกณฑ์การจัดทำบทวิจัยที่มีคุณภาพ โดยแบ่งเป็นการวิเคราะห์ทั้งด้านปัจจัยพื้นฐาน การวิเคราะห์ทางเทคนิค รวมถึงการจัดโครงสร้างสายงานวิจัย
การวิเคราะห์ทางปัจจัยพื้นฐานนั้น ผลงานต้องมาจากการศึกษาข้อมูลที่เกี่ยวข้องอย่างรอบคอบ เพียงพอ ควรมีการสอบทานข้อมูลและหากมีเวลาเพียงพอต้องมีการเข้าสัมภาษณ์ ติดต่อขอข้อมูลจากผู้บริหารหรือนักลงทุนสัมพันธ์ (IR) ของบริษัทที่ทำการวิเคราะห์ เว้นแต่เหตุสุดวิสัย ซึ่งต้องเปิดเผยให้ทราบถึงข้อจำกัดการใช้ข้อมูลดังกล่าว อันเนื่องจากการติดต่อขอข้อมูลล่าสุดไม่ได้
เนื้อหาในบทวิเคราะห์อย่างน้อยควรประกอบด้วย แนวโน้มธุรกิจ/โครงการอนาคต ความคืบหน้าล่าสุด และควรจะมีประมาณการทางการเงินอย่างน้อย 2 ปี ได้แก่ กำไรสุทธิต่อหุ้น (EPS) เงินปันผลต่อหุ้น (DPS) รายได้
วิธีการประเมินมูลค่าหุ้นและผลประเมินพูดถึงความเสี่ยงที่สามารถเป็นไปได้ต่อมูลค่าหุ้นที่ประเมินไป คำแนะนำ ความเห็นของนักวิเคราะห์ที่มีทฤษฎีวิชาการรองรับและมีเหตุผลชัดเจนและตรงประเด็น
ฝ่ายวิจัยต้องมีระบบควบคุมคุณภาพของงานวิจัย การเปลี่ยนแปลงความเห็นหรือมูลค่าหุ้น ควรมีเหตุผลและทฤษฎีที่เป็นมาตรฐานต่อเนื่อง หรือควรได้รับการกลั่นกรองจากหัวหน้าแผนก
นายสมบัติ กล่าวว่า การวิเคราะห์ทางเทคนิคจะต้องมีทฤษฎีหรือผลการทดสอบวิจัยมารองรับ และให้ผู้อ่านบทวิเคราะห์ ผู้ฟังการวิเคราะห์สามารถเข้าใจได้ว่าใช้ทฤษฎี หรือผลการทดสอบวิจัยใดมาวิเคราะห์
สำหรับเนื้อหาบทวิเคราะห์เทคนิคอย่างน้อยควรประกอบด้วย กราฟราคาในช่วงระยะเวลาครอบคลุมกับเนื้อหาที่ได้ทำการวิเคราะห์ ตลอดจน Indicators ที่ใช้ในการวิเคราะห์การแสดงแนวรับ แนวต้านที่อธิบายถึงที่มาได้ การคาดการณ์แนวโน้มถัดไป โดยมีเหตุผลทางหลักวิชาทางเทคนิคประกอบ
ทั้งนี้ นักวิเคราะห์ไม่ควรใช้การวิเคราะห์ทางเทคนิคกับหุ้น หรือ หลักทรัพย์ที่ไม่มีสภาพคล่องในการซื้อขายเพียงพอ ซึ่งไม่เป็นไปตามหลักการวิเคราะห์ทางเทคนิคที่ดี
การจัดโครงสร้างสายงานวิจัย ฝ่ายวิเคราะห์วิจัยการลงทุนควรมีความเป็นอิสระจากฝ่ายงานหารายได้ เพื่อให้นักวิเคราะห์สามารถวิเคราะห์วิจัยตามความเป็นจริง ไม่ถูกกดดันแทรกแซงจากฝ่ายหารายได้ต่างๆ ที่ต้องการให้เขียน หรือไม่เขียนบทวิจัยตามผลประโยชน์ที่ไม่ถูกต้องของฝ่ายหารายได้ นอกจากนั้นควรมีพื้นที่ทำงานที่แยกเป็นสัดส่วนชัดเจน หรือ Chinese Wall